khistorydata/jeongjo-sjw-relations huggingface dataset:
정조 1년 · 목
具布裹翼善冠。白布袍。布裹烏犀帶。乘輿。出興泰門。詣 孝明殿。展拜。入 殿內。奉審訖。詣泰寧門外。乘輿。出崇政門外。乘駕轎。由崇禮門。至慕華館。入幕次。小選。勅使來到。予出次。至階上。勅使。使首譯進名帖曰。國王御帖屢。屈心甚不安。故今日。俺等亦進名帖矣。予命御前通事。傳于勅使曰。欽差大人名帖。所不敢受。而替以別後顏面。特令受置矣。勅使曰。國王不以卑鄙。許受名帖。尤不勝感矣。子施揖。仍就椅。予曰。日氣不調。館宇齟齬。數日調息。僉大人氣力。何如。勅使曰。優蒙接待之恩。眠息乎穩矣。予曰。接待凡節。不能稱情。已極悚慚。而留館屬耳。行旆遽旋。深用缺然矣。勅使曰。歸期甚迫。只留二日。懷緖千萬。予命進茶。予曰。饌品雖薄。早飯已久。前站尙遠。加意下著何如。勅使曰。國王愛我至此。當善喫盡飽矣。予曰。今將遠別。悵懷益切。更進一茶何如。勅使曰。日已向晚。腹又果然。惟願速撤。予命撤床。勅使曰。心甚悵然。不可不告別矣。遂起座。予降椅。到階。相向立。予曰。今將遠別。悵懷難抑。惟願僉大人行李萬重。遂行揖禮。勅使曰。俺等將發。國王還宮。予曰。悵別之極。欲爲企望耳。勅使曰。國王露立。俺等何敢跨馬。予曰。當乘轎而望矣。予召通官輩。饋茶。通官輩。攢手而退。承旨鄭民始。進前奏曰。卽聞首譯所傳。則勅使召通官。問知賜茶事。曰。國王愛我之盛眷。推及於汝等云矣。予乘駕轎。由崇禮門。入弘化門。乘輿。至協陽門內。䧏輿。還內。
정조 1년 · 강
御奎章閣。召見左議政金尙喆右議政鄭存謙。
정조 1년 · 목
予曰。今日適詣昌德宮。而卿等亦隨駕。故玆用引見耳。予曰。自前。馬上才及騎蒭試藝時。武兼及宣傳官爲差備官。五軍門大將爲試官。明日試藝時。以此磨鍊以入事。分付。
정조 1년 · 강
遞右參贊尹得養。
정조 1년 · 목
敎曰。右參贊尹得養。本職許遞。令該曹。口傳付軍職。
정조 1년 · 강
以金陽澤爲扈衛大將。
정조 1년 · 목
敎曰。金領敦寧爲扈衛大將。
정조 1년 · 강
命弘文提學。待明朝牌招。
정조 1년 · 목
敎曰。明日當爲三日製。以此分付成均館。
정조 1년 · 강
召見承旨洪國榮于書香閣。
정조 1년 · 목
國榮讀奏兵曹草記。予曰。掖隸之類。予常嚴飭。而再昨。有與守門將相鬪之事。令又有公事別監之與巡邏部將。相詰逃走之擧。極怪駭矣。
정조 1년 · 강
御映花堂。行試射。試官兵曹判書蔡濟恭。御營大將貝善復。訓鍊大將張志恒。禁衛大將李漢膺。守禦使洪國榮。
정조 1년 · 목
自內。詣映花堂。陞座。○敎曰。今日試射。卽瑞䓗臺內試射。各技中。六兩等馬上數技。以內侍差備。無以推移。亦有已例。故使將臣主試。而至於柳葉箭片箭騎蒭。使內侍爲之。勿爲磨鍊。○濟恭曰。巡邏部將之問夜行別監。固是常事。而別監不答一語。自袖中。出公事。棄之而逃走。故部將始惶遽拾見。則果是公事。故拾來云矣。予曰。別監之棄公事。已極駭然。而當初公事之納諸袖中。尤可怪也。予曰。興元門內相鬪別監。自兵曹。尙不草記。何也。濟恭曰。當初。欲自兵曹草記矣。聞別監輩。自其房。欲呈手本。故姑置之云矣。予曰。別監房手本與否。兵曹何以知之乎。予曰。近日掖隸之習。似是解弛。再昨。與守門將相鬪。昨夜。與部將相鬪。至於 棄公事。極爲駭然。問于別監房。興元門相鬪別監。決棍五度。棄公事別監。決棍九度事分付。予曰。古者。禁軍。屬於禁營。而禁營。始自金錫胄創立乎。濟恭曰。然矣。試射訖。還內。
정조 1년 · 목
敎曰。承旨。持此題。與提學。詣太學。收券以來。○以擬唐魏徵謝諭以朕能任公。公能稱任。其功不獨在朕。爲表題。
정조 1년 · 강
命兵曹入直堂上。重推。榻敎也。
정조 1년 · 강
以張志恒爲都總管。
정조 1년 · 목
敎曰。總管有闕代。口傳差出。
정조 1년 · 강
特許關東還穀加分之請。
정조 1년 · 목
備局啓言。江原監司金履素狀啓。以還穀加分事稟處矣。尤甚邑折半。之次邑三分一。稍實邑四分一。特許加分。請俾助窮民種糧之資。從之。
정조 1년 · 강
命儒生申惠淵。移法司。照律。
정조 1년 · 목
成均館啓言。三日製時。有一儒生納券。不爲出去。擧措駭悖。故捉來問名。則以申思潤書納矣。追後聞之。乃申惠淵也。變幻名字。欺瞞試所。不可尋常處之。請移法司。照律。從之。
정조 1년 · 강
命部將拿處。別監科治。
정조 1년 · 목
兵曹啓言。部將李光進。行巡之際。逢着別監二人於建陽門前路。詰問。則拂衣踢卒。公事。六度擲地而去云。聞甚驚駭。公事則送呈政院。而公事別監之執捉可駭。別監之擲地以去。亦涉駭然。部將。拿問處之。別監。請令攸司科治。從之。
정조 1년 · 목
國榮曰。三日製出榜後。傳敎不下矣。予曰。殿座後。當下敎矣。予曰。試官以下。幷卽待令事。分付。
정조 1년 · 강
御奎章閣。行將臣試射。
정조 1년 · 목
予命諸將臣試射。仍命宣傳官。皆令試射。予曰。 徽寧殿參奉柳文養。入侍。予曰。汝年幾何。文養曰。三十五矣。予曰。今番試券。頗能善作。心庸嘉之。玆以召見。承旨洪國榮奏曰。宣傳官鄭駿采。咫尺帳前。言笑相半。極爲駭然矣。予曰。汰去。兵曹判書蔡濟恭曰。續大典。捕將爲總管。則當遞總管矣。訓鍊大將張志恒。方帶總管。宜有變通之道矣。予曰。捕將雖未兼帶。軍門大將。亦無兼察之例乎。濟恭曰。捕將旣不得兼帶。則軍門大將。非所可論矣。予曰。然則議處。○敎曰。內試射瑞䓗臺。柳葉箭一巡三中四分內乘洪志浩。依古例。直赴殿試。柳葉箭一巡四中五分駕前嘉義李載弘。出身李章漢。加資。三中四分駕前出身林潤起。駕後出身李炡一。邊將除授。
정조 1년 · 강
御登賢門。行內試射。
정조 1년 · 목
予曰。各營門大將。率擧子肅拜。予曰。宣傳官自中科擧。渠自任意爲之。雖有一才。强爲不中。使南行宣傳官。必欲登之。古例雖或有如此之事。其在嚴科場之道。極爲不可。且如此不已。科場用情。難保其不行。其在懲後之道。不可仍置。入侍及南行宣傳官外。分付兵曹。一幷決棍。予曰。各軍門。如已畢試。大將卽爲入侍。○敎曰。明日申後。當還宮。該房知悉。
정조 1년 · 강
御奎章閣。頒賞。
정조 1년 · 목
予曰。諸將臣試射畫記修正以入。○敎曰。宣傳官具純。三巡試射。十五矢全布。準職承傳。宣傳官鄭駿采。矢數雖同。分數有間。本職已汰而賞罰不可混同。陞六。諸將臣。頒賞以次。
정조 1년 · 목
予曰。方今習俗偸愒。百職失紀。而戎政之疏虞。尤甚可悶矣。
정조 1년 · 목
予曰。騎士。以何等人爲之乎。訓鍊大將張志恒曰。以出身爲之矣。在昔。武弁中。有馬上才人。今則絕無聞矣。予曰。卿所帶總管。今姑未遞。還宮時。解嚴後。立於侍衛也。
정조 1년 · 목
乘輿。出進善門。由敦化門。至鍾閣前路。敎曰。軍士房承旨。入侍。予曰。有一入。直入挾輦內。何許人與否。知入。鄭民始還奏曰。海州人。上言云云。而似上疏。似上言。無頭無尾。無足見矣。予曰。上言捧置。至廣達門外。乘輿。入興泰門。吏曹判書徐命善奏曰。本曹假郞廳白鳳周。不爲陪從。從捷路行。突過近班。直入駕後。不可不嚴處。請爲先汰去。從之。仍敎曰。不可汰去而止。令該府處之。降輿。還內。
정조 1년 · 목
敎曰。副提調。持加減心腎湯。入侍。○予曰。俄者還宮時。路上號籲者。果何事也。國榮曰。渠有原情。取見其大槪。則多說時弊。語無倫脊矣。
정조 1년 · 강
遞承旨李義翊徐有防。
정조 1년 · 목
敎曰。動駕承旨。不可不備。右副承旨李義翊。左副承旨徐有防。今姑許遞。承旨前望單子入之。
정조 1년 · 강
秋曹。以罪人申惠淵。杖一百徒三年。木川縣定配。啓。
정조 1년 · 강
御興政堂。行晝講及次對。知經筵蔡濟恭。特進官李重祜。參贊官李亨逵。侍讀官朴在源。檢討官李謙彬。假注書鄭東浚。史官金鳳顯林錫喆。宗臣西春君燁。武臣副護軍白東俊。
정조 1년 · 목
講春秋。○左議政金尙喆曰。濬川之役。無歲無之。白岳山沙石。每爲潦水滾下。救弊之道。莫若治本。白岳土性。雖不宜樹。被以莎草。種以樹木。則庶無逐年濬川之弊矣。尙喆曰。擧動時値雨。則陪從有張傘之例。稟定似好矣。予曰。陪從之不張雨傘。果自何時。濟恭曰。雖是舊例。而動駕時。路狹處。則衆傘相磨。喧囂倍常。不張似好矣。尙喆曰。此雖舊例。與筵席暖帽有異。永革似好矣。尙喆曰。總府。卽宿衛之地。捕將之於總管。恐難仍兼。請許遞。從之。
정조 1년 · 강
許施關西湖西還穀加分之請。
정조 1년 · 목
左議政金尙喆啓言。平安監司徐命膺。備陳種糧不足之狀。還穀留庫量。宜加分事稟處矣。邑無分等。穀無定數。亦何以懸空遙度乎。尤甚邑三分一。之次邑四分一。稍實邑隨其緩急。量宜加分事。請分付。又啓言。忠淸監司徐有隣狀啓。備陳還穀不足之狀。無論尤甚之次稍實邑。就還軍餉留庫中。參酌加分事稟處矣。本道雖不至歉荒。方春種糧所需。不可不恤。尤甚邑三分一。之次邑四分一。稍實邑五分一。特許分付。俾令接濟之意。請分付。幷從之。
정조 1년 · 강
罷慶尙前水使白東毅職。
정조 1년 · 목
左議政金尙喆啓言。統制使李邦綏狀啓。以慶尙左水營四戰船燒燼。該水使不能檢飭之失。在所難免。稟處爲請矣。其在懲後之道。不可無飭。前水使白東毅請罷職。從之。
정조 1년 · 강
題給朔州府燒戶。會付米。
정조 1년 · 목
左議政金尙喆啓言。平安監司徐命膺狀啓。以朔州府民家失火。延燒爲四十二戶。會付未考例題給事。稟旨矣。請依請擧行之意。分付。從之。
정조 1년 · 강
命乙酉樂安郡守田光尹。令該府。嚴問口招。
정조 1년 · 목
左議政金尙喆啓言。全羅監司李普行狀啓。以樂安乙酉年郡守田光尹。還米一千四百九十七石零。濫用虛錄。故每年一百石。自官。徵捧光尹。而如不準捧。則該郡守。解由抱礙事。定式矣。年年徵督。終無一石備送。前後郡守。一經此邑。便同廢錮。宜有變通之方。請稟旨矣。光尹則雖椎剝。更無可徵之路。故爲此倅者。到十朔之限。則百計圖罷。十年之間。遞易。已過十人。樂安一郡。其將廢棄後已。光尹則更施重律。未捧米。特許蕩減。似爲得宜矣。敎以。爲先令該府。嚴問口招。
정조 1년 · 강
命三南軍作等米虛留。遣備局文郞。摘奸。
정조 1년 · 목
左議政金尙喆啓言。三南軍作米。及儲置米濟民倉穀。俱是備不虞之需。近來。外邑穀物。每多虛留之弊。今年則分糶之後。發遣備局文郞廳。分留實數。抽栍摘奸。或有逋欠虛錄之弊。當該守令。依事目。重勘之意。請預爲嚴飭。從之。
정조 1년 · 강
飭諸道穀物擅換推移。
정조 1년 · 목
左議政金尙喆啓言。諸道沿海穀物。邑邑罄渴。如有不時取用之事。則其何能猝辦乎。毋論某衙門所管。非關由朝家。則使不得擅換名色。推移犯用之意。請嚴飭諸道。敎以。所奏甚是。另加嚴飭。
정조 1년 · 강
命守禦廳穀簿。均廳當報者。待發賣。準償。
정조 1년 · 목
左議政金尙喆啓言。向來。關西小米二萬石之劃給戶曹者。自均廳。已送本價於戶曹。而因守禦廳形勢之可悶。其後筵稟。使之主管發賣矣。姑未及收殺。而該廳穀簿。以守廳懸錄云。均廳當報者。待其發賣。準數還償之意。請分付守廳。從之。
정조 1년 · 강
命事關役民者。限農畢。一切禁斷。申飭諸道。
정조 1년 · 목
右議政鄭存謙啓言。成就農功。天時人事而已。趁時力穡之方。已布於勸農綸音。而況向來 陵幸時。不用民力。至有儲置會減之敎。則凡在分憂之任者。孰敢不仰體奉行。勿論大小緊漫事。有關於役民者。限農畢。一切禁斷之意。請申飭諸道。敎以。所奏誠是。另飭諸道。
정조 1년 · 강
還差具善復濬川堂上。
정조 1년 · 강
徽寧殿大祝柳匡國。命拿問定罪。
정조 1년 · 목
司諫朴天衡等啓言。 徽寧殿望祭時。監察呈課。大祝柳匡國。受 香之時。未及進參。不可無警。請拿問定罪。從之。
정조 1년 · 강
召見承旨兪彥鎬于尊賢閣。
정조 1년 · 목
予曰。時囚罪人李魯述。方在禁府。其父三陟府使李聖模受由與否。問于魯述。知入。
정조 1년 · 강
領敦寧金陽澤。上箚訟愆。賜批。
정조 1년 · 목
箚略曰。臣自遭嚴旨。縮伏訟愆。恩敍遄下。惶霣感激。臣於譯院。忝叨提擧之首。未能董飭任譯。隨事檢察。不職之罪。固知難逭。亟降威罰。以警具僚。批以。向者譯院事。予豈有深意。卿其安心。勿復控辭。卽起造朝。用副予慇懃之望焉。仍命遣史官。傳諭。
정조 1년 · 강
都總管張志恒。疏辭新資。賜批。
정조 1년 · 목
批以。卿之陞擢。意實有在。勿辭行公。
정조 1년 · 강
記事官徐龍輔。以父病。陳章徑出。批許救護。
정조 1년 · 강
秋曹。以金洛徽科罪。啓。
정조 1년 · 목
該曹啓言。昨日還宮時。海州居金洛徽。呼籲原情。有若時弊。疏章。肆然喧聒。極涉無嚴。原情勿施。請自臣曹科罪。允之。
정조 1년 · 목
因金吾啓稟。敎以。部將之執捉掖隸。旣是執法。又不知公事持去別監。則在部將。固無可罪之事。當該掖隸棍汰。而部將請罪之草記。以休紙還下矣。中官混書允字。有此置對之擧。誤答中官。當査處。部將分揀放送。
정조 1년 · 강
命白鳳周供辭。勿施。口招以聞。
정조 1년 · 목
義禁府啓言。吏曹郞廳白鳳周。不爲陪從。直入駕後。請刑推得情。敎以。原供辭粧撰。不知班行之未過。至於戛犯云者。全不成說。旣非病目之人。則豈可不知班列。況直向輦後。無異犯蹕。渠自兼春秋之時。已知其放恣。則特敎置對。又焉敢若是無嚴乎。此供辭勿施。欺瞞納招罪。幷口招以聞。
정조 1년 · 강
御興政堂。行晝講。知經筵李宜喆。特進官吳載純。參贊官李鎭衡。侍讀官朴在源。檢討官李謙彬。假注書鄭東浚。史官金鳳顯林錫喆。宗臣凝善君爔。武臣副護軍申㬚。持平成鼎鎭。
정조 1년 · 목
敎曰。副提調。持加減心腎湯入侍。○予曰。明日晝講。以朝講爲之。
정조 1년 · 목
敎曰。名以科試。則其爲重大。正科雜科。豈有間焉。雖以雜科言之。天象之推測。地理之究解。御藥之調和。法律之平反。象鞮之喋利。建除之通曉。凡此數者。孰非重大之事乎。固不可以雜科而忽之也。有如是也。挽近以來。法紀掃地。掌試之臣。以濟已私。赴擧之輩。以望僥倖。御醫而不知御藥。通事而不能通語。此乃予所目擊。外此。可以觸類而知。其所寒心。不可形言。聞雜科初試。定行於明日云。嚴飭各該司。公以考試。嚴其等第。俾勿如前亂雜。雖未充元額。惟才優者是取事。自政院知委。
정조 1년 · 강
命明日晝講。以朝講爲之。
정조 1년 · 강
命金載人從重勘律。李魯述當處分。
정조 1년 · 목
義禁府啓言。慶尙都事金載人。前後敗船。不善檢察。請議處。敎以。船隻之致敗。人命之溺死。不特不擇船之故。觀此供辭。不待候風。促令發船。雖諉之沿海地方官。以東伯狀啓。計其過境日字。供辭中巡海看風。護送於江原境之說。自歸虛套。不有飭敎。不善看護。致令累十民生渰沒。而累千穀包消瀜。若不嚴處。殊非朝家憂勤之意。從重勘律。又啓言。黃海都事李魯述。投狀徑歸罪。請議處。敎以。朝廷有紀綱。王府有關石。則豈可尋常懲礪。當傳敎處分。
정조 1년 · 강
命罪人李魯述。徒三年定配。
정조 1년 · 목
敎曰。李魯述之前後不畏朝綱之習。可謂不忍正視。大抵子則供仕。孫反乞養。已非挈矩之義。況不有飭敎。任自畔官。尤極無狀。而意有情理之難强者。有此置對之命。而觀渠所供。又以子不救護而孫欲救護爲說。所謂情理。可知其非眞。不然則在魯述道理。置聖模何地乎。至於不參易服之班。於渠猶不足深誅。其在正名義存紀綱之道。放恣回互之習。不可尋常處之。時囚罪人李魯述。徒三年定配。仍敎曰。注書出去。此傳敎出給。今日內。定配所以入事。分付。○金吾。以魯述。堤川縣定配押送。啓。允之。
정조 1년 · 강
命時囚吳命久等勘放。尹守訥議處。李羲星照律。
정조 1년 · 목
義禁府啓言。吳命久洪景厚。各笞五十收贖。幷解見任。私罪施行。敎以。旣示飭意。付過放送。○金觀欽。笞五十收贖。解見任。私罪施行。敎以。功減一等。○柳匡國。大祝受香。未及進參。請議處。敎以。名帖晚到。則其所遲滯。事勢使然。分揀放送。前後申飭之下。報府之昏後傳給。殊極駭然。曹吏府吏。令攸司科治。又啓言。捕廳從事官尹守訥原情。監察李羲星。以下吏事。擧措乖常。大將別無語侵之事云。請刑推得情。敎以。除刑推。議處。又啓言。李羲星語侵大將。雖已脫空。爲脫犯夜。有損事體。請幷以此照律。允之。
정조 1년 · 강
御興政堂。行朝講。召見宗簿提調韓光會。領經筵金尙喆。同經筵李宜哲。特進官權噵李在協。參贊官李獻慶。侍讀官朴在源。持平成鼎鎭。檢討官李謙彬。假注書鄭東浚。史官金鳳顯林錫喆。
정조 1년 · 목
講春秋。○予曰。璿源譜略修正。事甚重大。今日欲議問矣。光會曰。甲辰年有修正之事。其後。 仁元王后喪。亦爲修正矣。尙喆曰。譜略。始出於 肅廟朝。而 先大王朝。亦卽修正矣。各處史庫。未及奉安。而只一件。奉安於赤裳山城云。奉安以來。只一張改修正矣。予曰。物力之多少。勿論。印出多件。事涉不敬。今番。則只印一件內入。先會曰。洗譜時。當擇日。往洗劍亭以洗矣。
정조 1년 · 목
敎曰。副提調。持加減心腎湯。入侍。○予曰。外邑之時送繡衣。似有所益乎。國榮曰。潛蹤密訪。非但得審其治行之實。外方。聞御史之聲。則必皆惕念而爲政矣。予曰。守禦廳移設處問于左相則以爲。惠廳北倉。空閒無用。可合移營云。卿意則何如。國榮曰。地勢閒廣。可作軍門矣。
정조 1년 · 강
御興政堂。行夜對。參贊官李亨逵。侍讀官朴在源。檢討官閔養燮。假注書鄭東浚。史官金鳳顯。林錫喆。
정조 1년 · 목
敎曰。近者詞訟之司。殆同委屬。雖無故日。絕無開坐之時。已極寒心。至於今日。刑曹開坐云。而殺獄諸囚。又不更推。向者申飭之意。果安在哉。刑曹行公堂上中。公故外。從重推考。刑曹京兆。久不開坐。則政院之或牌招。或請推。卽是古例。而廢却久矣。此後。復舊例擧行事。該房知悉。
정조 1년 · 목
敎曰。武臣堂上朔試射。曾有 先朝受敎。別軍職雖不應試。以今番試記觀之。則別軍職之見帶禁衛千總者。亦爲懸頉。官試則不礙別軍職。試取則混稱別軍職乎。別軍職之幷與兼帶而勿爲應射。旣無受 敎。此後。申飭應射。
정조 1년 · 강
嚴飭稅穀領運。
정조 1년 · 목
敎曰。賓對大臣。旣有筵奏。況在 先朝。諄諄飭敎。曾所仰聆。大抵稅穀。不特軍國之經用。卽是生民之膏血。故領運有差使員。指路有地方官。而法紀解弛。每致臭載。殊極可駭。以此意。自備局。另加嚴飭諸道。不候風勢。促發致敗者。到處逗留。故爲臭載者。幷依法典。嚴勘事分付。
정조 1년 · 강
宗簿寺。以 璿源譜略。監董擧行。啓。
정조 1년 · 목
該寺啓言。 璿源譜略修正事。旣承筵敎矣。國朝御牒。 八高祖圖書寫官一員。校正官只一員。宗臣中擇差。本寺郞廳及別工作監役官一員。使之逐日仕進。出草校讎。編次之際。本寺忠義衛一人。勢難獨當。加出一人。付軍職。冠帶常仕。請擧行。敎以。從近擇日。速訖役。切勿延拖時日。
정조 1년 · 강
判府事李益炡。疏陳病狀。乞遞醫監提擧。賜例批。
정조 1년 · 강
掌令金致九。疏陳難冒之義。賜批。
정조 1년 · 목
疏略曰。正言臣安廷玹之疏出。而臣之難冒之義決矣。月前臣之詣臺也。有一部隸。匍匐泣訴。謂以。巡廳書員及軍士。要頉座更。而不見施。則因此含憾。乃以座更闕點。訐訴巡將。至被重棍云。闕點。非臣所問。而巡廳下隸之圖頉座更。在法當禁。故捉來巡卒。笞治其罪矣。諫臣。以監軍時事。爲難進之端。則臣豈獨晏然蹲冒也哉。伏乞亟命鐫遞。批以。爾其勿辭。察職。
정조 1년 · 강
命當該牌將。下該曹。推問。
정조 1년 · 목
巡廳啓言。去夜摘奸。到開陽門。則守直牌將。禁衛哨官黃道旭。不知去處。欲爲科治。則隱匿於大將家。大將亦諉以除汰。終不出給。請各別重繩。敎以。禁將之事。怪矣。當該牌將。爲先下該曹。推問以啓。
정조 1년 · 강
秋曹。以捕廳移來罪人。定配押送。啓。
정조 1년 · 목
該曹啓言。捕廳移來罪人中。金重恪徐慶巖捕廳納供。萬萬凶獰。幷施嚴刑。以待處分。金興宅奴夫祿等十名。俱是逆官宦景耼之傔人與奴屬。其中。金興宅奴夫祿。最是耼賊之信任者。各嚴刑一次後。金興宅泗川縣。夫祿熊川縣。昌得昆陽郡。金同得長鬐縣。暹伊鎭海縣。益福康津縣。益祿興陽縣。有興興德縣。權泰哲求禮縣。權巖回茂長縣。幷爲奴。定配押送。敎以。金重恪。姑勿更刑。以待處分。
정조 1년 · 강
命文天絿等。令攸司。捧供以聞。
정조 1년 · 목
武臣祿試射所啓言。折衝文天絿。潛佩六箭。以致摘發。而訓鍊奉事金鎭源。申飭之下。殆若掩覆。請幷令攸司處之。允之。敎以。捧供以聞。
정조 1년 · 강
配朴宗祿于順天府。
정조 1년 · 목
刑曹啓言。罪人金成礪借述罪。限已身。降定水軍。令兵曹發配。朴宗祿帶率隨從罪。邊遠充軍。定配順天府。押送。
정조 1년 · 강
詣 孝明殿。行夕 上食。
정조 1년 · 목
敎曰。副提調。持加減心腎湯。入侍。
정조 1년 · 강
璿源譜略跋文。命令藝文提學徐命善。製進。
정조 1년 · 강
御興政堂。行夜對。參贊官李獻慶。侍讀官朴在源。檢討官閔養燮。假注書鄭東浚。史官林錫喆徐龍輔。
정조 1년 · 강
命召對册子。以史記爲之。
정조 1년 · 목
以鄭尙淳爲右參贊。金相庚爲假監役。初仕也。洪樂性爲禮曹判書。張志恒爲刑曹判書。
정조 1년 · 강
兵曹。以科場借述罪人金成勵。長興府水軍押配。啓。
정조 1년 · 강
命黃道旭等。令義禁府擧行。
정조 1년 · 목
刑曹啓言。當該牌將禁衛營哨官黃道旭。折衝文天絿。訓鍊奉事金鎭源。俱是出身。請令義禁府擧行。幷允之。
정조 1년 · 강
召見宗簿提調韓光會于興政堂。
정조 1년 · 목
光會曰。譜略。今方修正。而 惠嬪。加書 惠慶宮何如。予曰依。光會曰。文女去昭儀。申光緩去尉號何如。予曰。依趙淑儀例爲之。光會曰。 孝純王后中宮殿下世譜。依例添錄。 眞宗大王八 高祖圖。私親八高祖圖。 當宁八 高祖圖。依例修正何如。予曰依。
정조 1년 · 강
召見承旨鄭民始。纂輯郞廳沈念祖于尊賢閣。
정조 1년 · 목
予曰。監軍時。部將事狀何如。念祖曰。自前。部將待令於開陽門。至於日前。初不來待。故言于其大將。使之送來。則答以。旣已汰去。不必更治云。故至于草記之擧矣。
정조 1년 · 강
罷禁將李漢膺職。
정조 1년 · 목
敎曰。禁將可謂末如之何矣。旣恕而又貸。三令而五申者。凡今幾次。雖以牌將事言之。問諸伊日監軍。益知禁將之柔不任事也。牌將之匿而不送。尙可說也。事係紀律則何不嚴治。始於今日。强忍出代乎。禁衛大將李漢膺。罷職。不敍。○又敎曰。禁將處分之代。出代間。姑令訓將兼察。將兵之任。不可暫曠。薦望卽爲擬入。
정조 1년 · 강
以徐命善爲禁衛大將。備薦也。
정조 1년 · 강
召見禁將徐命善。工判鄭光漢于尊賢閣。
정조 1년 · 목
予曰。禁營與他軍門自別。而今此授卿。實出於委寄之意也。凡諸鎭撫之方。必須申明。以體予委毗之意焉。予曰。今番內試射時。其人之不待下敎而燃炬。何也。光漢曰。試射時。其人。本來待令。而今番。則自下。使之燃炬。故入爇矣。予曰。此後。則外試射外。勿爲待令。雖內試射時。有敎然後。入爇也。
정조 1년 · 목
予曰。今日朔 祭。不得親奠。痛隕之懷。尤難自定矣。
정조 1년 · 목
敎曰。副提調。持加減心腎湯。入侍。○國榮曰。畿內近久不雨。牟麥或有萎黃之患云。誠可悶矣。予曰。一雨一晹。無不關心。未嘗食息少弛矣。國榮曰。殿下益盡對越之誠。則上天必有孚感之應矣。予曰。卿之以誠之一字。陳勉。可謂約而盡矣。可不惕念乎。予曰。 先朝丁丑年。 練主奉安及 虞主埋安時。有柢迎祗送之禮。今番。亦當依此例爲之矣。
정조 1년 · 강
召見戶曹正郞李昌中。兵曹郞廳沈念祖于尊賢閣。
정조 1년 · 목
予曰。今番練祀時。宮人輩祭服次。皆已磨鍊乎。昌中曰。未及磨鍊矣。予曰。前例。於練祀時。祭服。皆以練布磨鍊。故有所上下於宮人輩之例矣。今番則只布帶。以練布用之。祭服則不用練布。雖不必更爲上下。而旣有丁丑已行之例。則有難全然廢却。故欲區別題給。照其名數。磨鍊以入。而翁主郡主縣主趙淑儀房。亦給祭服次。而以長衫大帶羅亢三件。磨鍊。予曰。別例房謄錄中。有戊寅年自內賞格之前例乎。昌中曰。無賞格前例。而只有戊寅年。以內用次。錢千兩木二十同入之之例矣。予曰。近來則雇立無弊乎。念祖曰然矣。雇立時。以純錢給之乎。念祖曰。昨年。三南之木花極貴。軍布所納。木少錢多。故以純錢給之矣。予曰。軍契之弊。則何如。念祖曰。軍契事。實無救弊之道矣。蓋以別段用之。而每名。以二錢雇立。不過用之於 祭享及科擧鞫廳時。其他少小之事。近來。自不如法意。或自上司。不時責出。故急時雇軍。則或過二錢之制云。而兵曹。當依法典上下而已。自中之受弊。甚多云矣。予曰。以軍契事。年前有所變通乎。念祖曰。年前變通者。卽都案一廳軍契事也。予曰。雇軍。自何處主之乎。念祖曰。五衛將主之矣。
정조 1년 · 강
命錢百貫輸送內司。
정조 1년 · 목
敎曰。在前。國恤時。以丁丑之例觀之。自內。以賞格次內入外。名以內司。及於義龍洞宮手本 祭需賞格等所用。上下者。錢不下六七百貫。木不減三四十同。而當此經費匱乏之時。決不可膠守已例。減之又減。姑以錢文一百貫。輸送內需司。一百兩式。分送於義龍洞等宮。以爲 祭需之用。此不必當殿所用。 慈殿 慈宮所進 魂殿祭需。亦在其中。度支知悉。
정조 1년 · 강
命當該監察。拿問正罪。
정조 1년 · 목
敎曰。身爲臺監。以下吏之事。突入捕廳。詬辱大將。事未前聞。渠雖無識武夫。顧其職則殿中御史也。其爲貽辱。莫大於此。當該監察。爲先拿問正罪。
정조 1년 · 강
御興政堂。行朝講及次對。領經筵鄭存謙。同知事李瀰。特進官吳載純李在簡。參贊官李鎭衡。侍讀官朴在源。持平成鼎鎭。檢討官沈煥之。假注書鄭東浚。史官林錫喆徐龍輔。
정조 1년 · 목
講春秋。○左議政金尙喆曰。將望。有姑勿出代之敎。何以爲之乎。予曰。雖欲出代。實無擬望之人云。然乎。尙喆曰。俄於賓廳。始聞罷職人。幷擬望云矣。予問刑曹判書張志恒曰。果有此例乎。志恒曰。自前。擬望之人之少。則幷擬罷職人矣。予曰。統營魚箭事。不可不變通矣。尙喆曰。年前。廟堂之筵稟變通。雖是爲統營蘇民之地。若使海民。因此受弊。則有非均廳立法之意。不可無一番審察後。處分之道。博詢處之好矣。予詢右相及諸備堂。存謙曰。臣與左相意。同矣。兵曹判書蔡濟恭曰。臣聞漁箭之還屬統營。以爲海民驚騷。日前。嶺南道臣。論報備局。不幸。與臣所料度者。合矣。統營之凋殘。職由於均役以後。不得蒙利之致。如有別般顧念之道。容或可矣。還給漁箭。係是撓毀均役事目。設令無弊。決不可開路矣。司直鄭弘淳曰。均稅事目。最爲嚴重。此後各道。以無損於均廳。有益於營邑請之。則其將一例許之乎。此臣所以爲慮者矣。志恒曰。成憲。固不當撓改。然無損於均廳。無害於海民。則大臣所奏。亦似好矣。都承旨洪國榮曰。臣與兵判之意同矣。予曰。苟利於民。豈不思所以革弊之道乎。第以罷爲主。更爲商確。尙喆曰。停罷之聖敎。固當奉行。而但該營。昨今年結箭設簾之際。苟或散出許多物力。而其間所得。不能償所失。則不可不觀勢闊狹。俾得其收殺之道。發關査問於帥臣。請更爲稟處。予曰依。予曰。大抵國用。若有儲蓄。則損上益下之道。未爲不可。而第念。 先大王聖德何如。而伊時朝廷。亦多有人才。尙不能變通。況今。寡人不德。朝廷乏才之時乎。自漢唐以來言之。漢文景之時。財蓄有積。武帝用竭而桑弘羊聚之。宋靑苖之法。乍廢乍起。畢竟幷以聚財一端。俱病國眽。若但知惜財。不知愛民。其不病國者幾希矣。前戶判及兵判所陳。皆好矣。謹守成憲。以爲勿失可也。至於漁箭。以罷爲主。思其節目間事。可矣。而今若卒罷。則亦不無海民失利之歎。待其收殺然後。罷之。而欲罷之意。使之預知。似好矣。予曰。副提調出去。王大妃殿進御鷄膏。監煎。
정조 1년 · 강
命畿內還穀三萬石。加分。
정조 1년 · 목
左議政金尙喆啓言。京畿監司趙時俊狀啓。備陳還穀不足之狀。仍請折半應留十四萬八千一百石中。五萬石加分事稟旨矣。畿內還穀。雖甚不敷。穡事不至歉荒。留庫體重。有難準許。三萬石加分之意。請分付。從之。
정조 1년 · 강
命武庫火藥。劃給甲胄價米。補用。
정조 1년 · 목
左議政金尙喆啓言。武庫火藥。今方備置。而甲冑價米。向有更稟劃給之敎矣。今年條所餘一部。及前遺在中一部價米。請上下補用。從之。
정조 1년 · 강
命守禦廳。移定惠廳北倉。
정조 1년 · 목
左議政金尙喆啓言。守禦廳營廨。方欲移定。而惠廳北倉。空棄無用。以此移給之意。請分付。從之。
정조 1년 · 강
命承旨推考。下吏科治。
정조 1년 · 목
左議政金尙喆啓言。關西送勅狀啓。昨日入來。而今日入啓。事極稽忽。當該承旨。請推考。從之。仍敎曰。下吏科治。
정조 1년 · 강
召見藥院副提調洪國榮。承旨鄭民始于尊賢閣。
정조 1년 · 목
敎曰。副提調。持加減心腎湯。入侍。○予曰。違牌試官。更爲牌招。其中。無情勢而違牌者。分義所在。尤涉未安。從重推考。予曰。庶類事何如。民始曰。庶類之許要不許淸之論。自古有之。而至於三曹郞署。則鄕谷鄙微之類。皆爲之。此爲庶類稱冤者矣。予曰然矣。民始曰。 弘陵齋室。向來 陵幸後。未有下敎。故參奉。不敢入處云矣。予曰。依前入處事。分付也。
정조 1년 · 강
命前禁將李漢膺。敍用。
정조 1년 · 목
敎曰。前禁將李漢膺。昨雖處分。而從前事無論。所坐。卽不過哨官事也。將臣。國之重任。何必以此而久罷。特爲敍用。○又敎曰。總戎使代。擬望以入事。分付備局。
정조 1년 · 목
予曰。庶類事。何以則好也。國榮曰。事係變通。下詢大臣後。令銓曹。議定節目。以爲永久遵行之地。似好矣。予曰。予意亦如此矣。
정조 1년 · 강
以李漢膺爲總戎使。備薦也。
정조 1년 · 강
命東山直。令兵曹決棍。移付刑曹。
정조 1년 · 목
敎曰。東山直。極爲駭然。令兵曹。決棍十五度後。移付刑曹。
정조 1년 · 강
勘放時囚金載人等。
정조 1년 · 목
義禁府啓言。金載人。從重論。杖一百收贖。告身盡行追奪。徒三年定配。敎以。各減一等。又啓言。李羲星。笞五十收贖。解見任。尹守訥。杖六十收贖。奪告身一等。幷敎以功減一等。
정조 1년 · 강
命文天絿。添問目。嚴問。
정조 1년 · 목
義禁府啓言。折衝文天絿。武臣堂上祿試射時。潛佣六箭。以致摘發。請刑推得情。敎以。祿試。雖與初會試。其科式一也。潛佩六矢。已極無狀。則觀此供辭。幺麼武夫。猶不知畏。敢以餘箭之未及拔去樣納招。則紀綱所在。萬萬駭然。除刑推。捧口招。若不直招。當加刑。以此。添問目。嚴問。
정조 1년 · 강
命崔錫祖。嚴刑勘處。
정조 1년 · 목
刑曹啓言。學禮講時。幼學崔錫祖。爲李遠白代講之罪。請上裁。敎以。知有法綱。則鄕外儒生。焉敢若是犯法乎。況當此嚴科場正士習之日。不可以一次刑訊。懲礪。更加各別嚴刑。照律勘處後。草記。
정조 1년 · 강
命黃道旭。令該營。棍治。
정조 1년 · 목
義禁府啓言。禁衛哨官黃道旭。以守直牌將。初不待令。現發巡廳摘奸。隱匿大將家罪。請刑推得情。敎以。係是出身之故。雖移本府處之。是乃軍門之事。當屬軍門。勘罪。附過放送。仍令該營。重加棍治。以嚴紀律。
정조 1년 · 강
命田光尹。添問目盤誥。
정조 1년 · 목
義禁府啓言。樂安前郡守田光尹。還米一千四百九十七石零濫用虛錄罪。請刑推得情。敎以。果如渠供。則可謂有功。未可謂有罪。揆以常理。寧有是哉。細究其供。本事之所以捏合鳩聚。以爲發明之階者。太無條理。全不成說。列邑之或失火民家。或修補公廨。或新建倉庫者。前後何限。而光尹。其所濫用與虛錄。豈其至於此多乎。卽此。渠之原情。惟事漫漶。此必是逆探日前蕩滌之敎。沒頭沒尾。遊辭說去。罪係一律之囚。尙敢乃爾。究厥情狀。萬萬痛駭。姑除刑推。更嚴問口招。期於取服。如不直招。當施之刑。斷不容恕。添問目。盤誥詰。
정조 1년 · 강
命李光點等。嚴刑取服。
정조 1년 · 목
刑曹啓言。李光點。請加刑輸情。敎以。殺人者死。以其償死者之命。則不可一味例刑。以傷風化。判堂旣聞筵敎。此後。除尋常。各別嚴刑。期於輸款。又啓言。罪人尹起莘。請加刑輸情。敎以。更加嚴刑。敢服。
정조 1년 · 목
敎曰。副提調。持加減心腎湯。入侍。○予曰。 宣廟朝。以庶類事。嘗下 敎曰。葵藿傾陽。不擇旁枝。人臣願忠。豈必正嫡。此豈非大聖人之言乎。國榮曰。此實大哉之王言。出尋常萬萬也。臣嘗欽仰感歎。而殿下。果能體念於 宣祖此敎。則八方臣庶。將咸仰均覆之盛德矣。予曰。庶類事。將欲下敎於大臣。大臣入侍。卿亦同入。
정조 1년 · 강
召見左右相及承旨洪國榮于興政堂。左議政金尙喆。右議政鄭存謙。
정조 1년 · 목
予曰。今此纂輯之時。隄防。雖不可不嚴。而其中。可恕不可恕者。容有可恕之道。詳審此等處也。予曰。今則義理大明。忠逆斯分。一初淸明。與卿等戮力之時也。尙喆曰。我殿下初服之年。世道大變。逆賊輩出。何幸天祐宗祊。亂蘗今幾鋤盡。而百度解弛。尙未入矩。凡諸政令施措之間。有始有終。是臣區區之望也。予曰。卿等之言切實。可不體念。予曰。至如庶蘗事言之。一自通淸之後。反上落下。實無歸屬。予甚惻憐。每欲下敎而未果矣。當書下傳敎。卿等見之。
정조 1년 · 강
命庶流。疏通奬拔。以廣仕路。
정조 1년 · 목
敎曰。昔我 宣祖大王之敎曰。葵藿傾陽。不擇旁枝。人臣願忠。豈必正嫡。大哉聖人之言也。然我國立國規模。卽重名分而尙地閥。故許要不許淸。已有古人酌定之論。而頃年臺閣通淸。實出於 先大王之苦心。而以其事。多掣肘。反歸於有名而無實。反止上而落下。噫。匹夫含冤。足傷天和。況許多庶流。其麗不啻幾億。則其間。豈無才俊之士。可以爲國需用。而今則銓曹。旣不以通淸侍從。待之。又不以奉常校書。處之。進退俱難。疏滯無路。枯項黃䤋。其將騈死於牖下。嗟。彼庶流。亦我臣子。使不能得其所。亦無以展其抱。則是亦寡人之過也。其令兩銓之臣。就議大臣。所以疏通。所以奬拔之方。另加講究。文以至於其官。蔭以至於某官。武以至於某官。酌定其階梯。以存等威。消詳其節目。以廣仕路事分付。
정조 1년 · 강
御興政堂。行晝講。召見輪臺官及下直守令。知經筵徐命善。特進官鄭尙淳。參贊官兪彥鎬。侍讀官李在學趙時偉。宗臣鶴林君焴。武臣李顯宅。持平成鼎鎭。假注書鄭東浚。史官林錫喆徐龍輔。
정조 1년 · 목
講春秋。○命善曰。逐日經筵。只臣一人而已。合有變通之道矣。予曰。經筵中。在外及試所進去人員。一幷許遞。
정조 1년 · 강
命試官李重祜。越捧一等。
정조 1년 · 목
敎曰。無情勢。又無實病。無端三違。事之未安。莫此爲甚。不可無飭。試官李重祜。越捧一等。
정조 1년 · 강
命金相翊請拿。勿施。
정조 1년 · 목
敎曰。金相翊。以其罪。罪之則可也。而以其貶目觀之。其爲治可知。何必以此微事。遽請拿處。殊未知道臣之意。果何如也。其令勿施。
정조 1년 · 강
命違牌玉堂許遞。待明朝。政官牌招。開政。
정조 1년 · 강
執義金亮行。陳疏辭職。賜批。
정조 1년 · 목
批以。望爾之來。不啻如渴。辭章又到。遐心莫回。自顧誠淺。無以爲諭。些少愼節。自可勿藥。爾須慮國事之罔涯。體小子之慇懃。幡然造朝。以副至望焉。仍命遣史官。傳諭。
정조 1년 · 강
秋曹。以金重恪。扶安縣定配押送。啓。
정조 1년 · 강
命罪人金碩昌韓濟裕。嚴刑捧供。
정조 1년 · 목
刑曹啓言。卽接學禮講所移牒。則京居韓濟裕。爲玉果人金碩昌。代入應講。現捉移送矣。幷自臣曹。請嚴刑勘律。敎以。嚴刑一次後。捧供以聞。
정조 1년 · 목
義禁府。以載人杖八十收贖。告身盡行追奪。徒二年。白川郡定配。請押送。允之。敎以。徒一年磨鍊。
정조 1년 · 강
秋曹。以罪人李㖯伊。報政府。詳覆。啓。
정조 1년 · 목
該曹啓言。罪人李㖯伊。造印造曆。旣以承款。依法典照律。報議政府。請詳覆施行。允之。
정조 1년 · 목
予曰。弘文提學。初不作窠。何故擬入乎。原望筒出給。同經筵望。亦爲出給。
정조 1년 · 목
予曰。昨日傳旨幾張。知入。民始還奏曰。一張云矣。予曰。只推幾張。而政廳。何承旨進去與否。知入。民始還奏曰。只推則臺諫玉堂傳旨二張。而承旨則同副承旨云矣。
정조 1년 · 강
遞承旨李獻慶。
정조 1년 · 목
敎曰。銓曹雖不知之。旣不捧承傳。又不踏啓字。則未能照檢。捧入有此做錯。政廳進去承旨。遞差。
정조 1년 · 목
敎曰。其所做錯。不特忙後錯了。吏曹判書徐命善。爲先從重推考。
정조 1년 · 강
以吳載紹爲承旨。
정조 1년 · 목
敎曰。谷山府使吳載紹。爲承旨。
정조 1년 · 목
敎曰。副提調。持加減心腎湯。入侍。○予曰。大臣入來於纂輯廳乎。國榮曰。時原任。皆入來云矣。予曰。纂輯册子。何當訖工乎。國榮曰。今月之內。似可了當矣。
정조 1년 · 목
以申思運爲應敎。吳大益爲副修撰。李徽之爲判尹。洪樂性爲知經筵。尹得養爲知義禁。權噵吳載純爲同經筵。鄭好仁爲同義禁。
정조 1년 · 강
以黃景源爲大提學。
정조 1년 · 목
敎曰。當爲堂錄。而不可無文衡。大提學前望單子。入之。
정조 1년 · 강
命時囚文天絿。議處。
정조 1년 · 목
義禁府啓言。文天絿旣已直招。請議處。允之。
정조 1년 · 목
敎曰。副提調。持加減心腎湯。入侍。○予曰。大提學。終不可行公耶。國榮曰。本來情勢。似難膺命矣。予曰。文衡之任。有最重者三。主朝廷辭命。一重也。標式一代文體。二重也。厲學官端士習。三重也。苟非才足以需世。文足以賁治。學足以牖世者。實難當此任。是故。如鄭士龍之詞翰而以過知命之年。辭焉。如張維之文學而以不閒副急之文。辭焉。此可見職任之不輕矣。
정조 1년 · 목
以朴取源爲谷山府使。
정조 1년 · 강
金吾。以白鳳周。黃州牧定配押送。啓。
정조 1년 · 강
召見三使臣于興政堂。上使李溵。副使徐浩修。書狀吳大益。
정조 1년 · 목
予曰。請銀備局事。何也。溵曰。自昨年陳賀使。始開路矣。予曰。今番賠銀。皇帝知之乎。浩修曰。賠銀於禮部。則禮部以爲。在爾國道理。固當賠銀。而禮部。則皇旨前。不可受去云矣。溵曰。以昨年使行失銀事。囚禁者九人。而四人尙今見囚。其中。或有致死者。是以。臣等入去時。店人。閉門不納。臣等。累累言及。始許留歇矣。
정조 1년 · 강
命方物看檢該堂郞。罷拿。貢人刑配。
정조 1년 · 목
謝恩使李溵啓言。方物白綿紙。自上申飭何如。而間多行用壯紙。以白綿紙爲衣。又以油紙未乾者。封裹。油痕斑爛。禮部點退。幾乎生頉。雖幸彌縫。而有關國體。不可以事過而置之。當該堂上郞廳貢人。以懲日後。恐不可已矣。敎以。昨年謝恩使方物看檢該曹堂上及長興庫提調。罷職。當該郞廳。拿問嚴處。貢人。刑推定配。
정조 1년 · 강
大提學黃景源。陳疏引義。賜批。
정조 1년 · 목
疏略曰。臣猥以庸陋。荷 先王知奬之恩。叨玷文衡。而逆賊麟漠趾海。諉其私人洪相直。詆臣。臣誠屛營。引義自列。今已十有二年矣。今殿下。不知臣材駑下。復授文衡。追惟 先王殊知。又何敢不爲殿下而圖其萬一之報乎。然管子曰。四維不張。國乃滅亡。臣身固不足恤。而竊恐朝廷之士。無禮義。無廉耻。徒知爵祿之爲重。而不顧去就之節。則其所以傷新化者。不已大乎。亟解臣新授文衡。以靖私義。批以。以卿宿趼。何用辭爲。旣命堂錄。斯速膺命焉。
정조 1년 · 목
敎曰。勢難强迫。大提學黃景源本職。今姑許遞。○又敎曰。卽命堂錄。前大提學。令該曹。付軍職。圈點文衡。
정조 1년 · 강
行文衡會圏。左議政金尙喆。右議政鄭存謙。左參贊李重祜。右參贊鄭尙淳。吏曹判書徐命善。禮曹判書洪樂性。前大提學黃景源。
정조 1년 · 목
六點李徽之。五點黃景源洪樂純。
정조 1년 · 목
以兪彥鎬爲吏曹參議。洪樂純。大提學單付。
정조 1년 · 강
以徐有防爲承旨。
정조 1년 · 목
敎曰承旨前望單子。入之。
정조 1년 · 강
命中官金德瑞。嚴囚東間。
정조 1년 · 목
敎曰。中官金德瑞罪目。從當下敎。具枷杻。嚴囚東間。今日開坐。分付當直。
정조 1년 · 강
命金德瑞削籍。遠地定配。
정조 1년 · 목
敎曰。中官金德瑞常時所爲。萬萬放恣。雖同伴中官之言。每每訐訴。以至掖隸之使喚者。必欲訐予。少不愜意。則怨懟之色。達於面目。此等之習。決不可長。若此不已。則他中官。幾何而不爲景耼。削去內府名籍。遠地定配。
정조 1년 · 강
金吾。以金德瑞。熊川縣定配押送。啓。
정조 1년 · 목
予曰。使行時公費銀子。旣有定式。而今番。加用灣府銀子數。至一千兩之多云。事極可駭矣。國榮曰。若不嚴禁。則實有無窮之弊。下詢大臣。嚴明申飭。似好矣。
정조 1년 · 목
予曰。關銀所用。幾至九千兩云。此規一出。後弊難杜。何以則好也。尙喆曰。領敦寧。有譜册節目間。稟定事云矣。予曰。金陽澤入侍。予陽澤曰。本府譜册修正。一經稟定然後。擧行矣。譜牒前例。大王宗姓九寸親。異姓六寸親。王后同姓八寸親。異姓五寸親。世子嬪同姓六寸親。異姓三寸親。入錄。且考前例。則式年啓目。王后位。通古今。幷稱王后。而及當分編之際。古今各異。庚午式年譜牒。 肅廟朝王后三位。 仁敬王后。先擧尊號諡號。其下。書以王后。而仁元王后。列書尊號。其下。書以 大王大妃殿下。是則 先朝。奉侍 長樂之故。以其時稱號。書之。因此而不同。予曰然矣。陽澤曰。 王大妃譜牒修正。殿下今方奉侍東宮朝。書錄之際。何以書之乎。予曰。依前例爲之。可也。陽澤曰。卽今御覽啓目。與譜册有異。 惠嬪宮。當以 惠慶宮書之乎。予曰。依稟爲之。陽澤曰。王后王妃嬪宮。分編列書之際。必先奉 大王位世子位而書之。古例如此矣。 惠慶宮位編書凡例。此是譜册與啓目。差異。位號。當何以書之乎。予曰。舊譜法例。未知何如。陽澤曰。先大王子孫錄前例。先以世子位書之。亦書諡號。而第二行。以 惠嬪書之矣。予曰。然則依此例書之可也。而昨年稱 惠慶宮。卽如稱毓祥宮例。非加上尊號也。卽官宮號也。一依譜册例爲之可也。尙喆曰。纂輯之役。旣承時原任大臣會議之敎矣。領府事。亦當自明日入來矣。
정조 1년 · 강
飭譯官公費踰越之弊。
정조 1년 · 목
左議政金尙喆啓言。赴燕譯官之公費銀子。節使行六千兩。別使行四千五百兩。一委首譯。使不得踰越定式也。今番別使首譯。依例受去。及其還來之時。以稅官之未給例需。不許出栅。至有灣府銀一千兩推移加用。此是定式後。所未有。後弊有不可勝言。當該首譯。邊遠定配。使象譯輩。知有國法。更不敢違越之意。請嚴明申飭。從之。
정조 1년 · 강
命北一場放牧一款。更令商確稟定。
정조 1년 · 목
江華留守金鍾秀啓言。司僕寺。以本府北一場。還屬本寺牧馬事。草記蒙允矣。臣考前後文蹟。躬審其地。則不便於馬政。有害於民情。還屬放牧一款。更令本寺與本府。從長商確後稟定。似好矣。從之。
정조 1년 · 목
敎曰。副提調。持加減心腎湯。入侍。○予曰。俄聞大臣之言。纂輯之役。幾至成就云。册子果無未盡處耶。國榮曰。此是金石不刊之書也。不可不務盡謹嚴之禮矣。
정조 1년 · 강
行召對于興政堂。參贊官李享逵。侍讀官李在學朴在源。假注書鄭東浚。史官林錫喆徐龍輔。
정조 1년 · 강
金吾。以首譯申漢楨。梁山郡定配押送。啓。
정조 1년 · 목
敎曰。二十九日。 孝明殿親祭相値。次對。明日爲之。
정조 1년 · 강
改差大司諫金尙集。都憲鄭晚淳。
정조 1년 · 목
敎曰。近日次對。兩司長官。每不備員。許久闕啓。事甚未安。大司諫金尙集與呈辭都憲鄭晚淳。一體改差。明日政差出。待下批牌招。同參次對。
정조 1년 · 강
行召對于興政堂。參贊官吳載紹。侍讀官李在學朴在源。假注書鄭東浚。史官林錫喆徐龍輔。
정조 1년 · 목
予曰。注書出去政院。草榜如有來到者。持入。東浚還奏曰。未及坼榜云矣。予曰。俄者下敎。不過政院草榜。使史官持入。今不待史官出去。直入差備。問其委折以來。東浚還奏曰。自前。若有入榜之下敎。則有直入差備之例云矣。
정조 1년 · 강
行召對于興政堂。參贊官鄭民始。侍讀官朴宗來沈煥之。假注書鄭東浚。史官林錫喆徐龍輔。
정조 1년 · 강
重推玉堂李在學朴在源朴宗來沈煥之。
정조 1년 · 목
敎曰。雖是一闕之中試。所與番次。各自不同。則畢榜之前。先卽出去。以致召對時玉堂之不備。出番上下番玉堂。一幷從重推考。今日以齋日。欲行召對。則職在經幄。移時而始乃詣閤。暝色已出。句讀莫卞。殊非勤講之本意。入侍玉堂。亦爲從重推考。
정조 1년 · 강
御興政堂。行晝講及次對。知經筵洪樂性。特進官黃景源。參贊官李鎭衡。侍讀官朴宗來。檢討官沈煥之。假注書鄭東浚。史官林錫喆徐龍輔。
정조 1년 · 강
命本營留在三手布。入送北兵營。今年收布。停減。
정조 1년 · 목
左議政金尙喆啓言。咸鏡監司趙重晦狀啓。以本道麻農全失。而設賑之時。納布軍責納。有若龜括。本營留在三手軍布中。三十九同三十疋。依節目。入送北兵營。今年條收布。停減事。請稟旨矣。依例擧行之意。請分付。從之。
정조 1년 · 강
罷右捕將李敬懋職。
정조 1년 · 목
左議政金尙喆啓言。向來。捕廳。以監察李羲星事草記。事竟爽失實。從事官。以此被罪。則草記。難免不審之責。當該捕將。請罷職。從之。
정조 1년 · 강
命守令。當日辭朝。
정조 1년 · 목
右議政鄭存謙啓言。農務方劇。未下直守令。請催促下送。敎以。未下直守令。當日辭朝。
정조 1년 · 강
命湖西貸去穀。湖南展限米。輸送本府。斯速知委。
정조 1년 · 목
江華留守金鍾秀啓言。本府軍餉元數。比前大縮。湖西移轉米。癸未貸去元耗。幷爲三千九百石零。而聞西邑還穀。數多處。則皆願納云。且辛巳年。因本府陳請。兩南別會耗米各五百石。每年輸送本府添餉事。定奪矣。嶺南則年年輸送。而湖南則以年凶。展限退托。至今。元數爲七千石。而本府年終別單中。以本府軍餉。載錄矣。何可一任推托而坐守空簿乎。趁今夏。輸送之意。斯速知委似好。故敢達。從之。
정조 1년 · 강
命江華府軍餉米鼠耗。依漢南[南漢:I-LOCATION]例定式。
정조 1년 · 목
江華留守金鍾秀啓言。本府軍餉。用舊蓄新。陳穀。自多減縮。減縮之數。色庫白徵。逋欠亦起於此。南漢軍餉米。每石。鼠耗二升蕩減事。因該府尹疏請。定式矣。請依漢南[南漢:I-LOCATION]例。施行。從之。
정조 1년 · 강
長寧殿第二室點火進排。命該曹本府。相議釐正。
정조 1년 · 목
江華留守金鍾秀啓言。 長寧殿祭物。元貢外。又有燒木貢物。因禮郞筵達。逐日點火。改以間二日。則進排燒木。減三分二。貢價未及釐正矣。昨年第二室奉安後。依第一室點火。當減之數與當添之數。足可相當。令該曹與本府相議。磨鍊實數。分付該廳釐正。恐合事宜矣。從之。
정조 1년 · 목
以成天柱爲大司憲。李義翊爲大司諫。沈有鎭爲副修撰。安川君烓爲都總管。黃景源爲知事。
정조 1년 · 강
命左捕將張志恒。兼察右捕將。
정조 1년 · 목
右捕將李敬懋。罷職也。
정조 1년 · 강
大司諫李義翊等陳啓。請黃景源削職。賜批。
정조 1년 · 목
義翊等啓言。文衡圈點當薦之人。有不可當之事。則至有前前大提學擧行之事矣。日昨文衡圈點時。黃景源。以再被改正之人。不顧處義。恬然冒當。懲勵廉耻之道。決不可置而不論。請削職。批以。不知前例。不允。
정조 1년 · 목
敎曰。副提調。持湯劑。入侍。
정조 1년 · 강
召見冬至副使鄭好仁于興政堂。
정조 1년 · 목
予曰。善爲往返。而上使。亦無恙出來乎。好仁曰。王靈攸曁。善爲往還。而上使。方在罪中。故尙在門外矣。又曰。歲幣方物。自上申飭何如。而封裹油芚。着油未乾。大小好紙。間多斑黃。以補紙。張張相換。僅爲彌縫。該曹之不善檢飭。誠極駭然。入闕後。始聞謝恩使。亦以此提奏。處分已下。而方物之無弊運納。專係油芚。不可少忽。故敢達矣。敎以。以此出擧條。嚴飭。
정조 1년 · 강
飭歲幣方物封裹。
정조 1년 · 강
拿處守門將金禹鼎。
정조 1년 · 목
兵曹啓言。西部良人劉春三。興化門內午正鼓。來擊。故推問。則因微事。有此駭妄之擧。移送秋曹。科治。而守門將金禹鼎。請令該府。拿問處之。允之。敎以。初則以謂自外入來。欲飭兵判。聞所奏。非是門禁之蕩然云。而至於縱令擊鼓。趁不禁戢。該曹。亦難免不能檢察之失。當該堂郞。從重推考。
정조 1년 · 강
秋曹。以劉春三。待無故日擧行。啓。
정조 1년 · 목
該曹啓言。劉春三。以閭家廊底人。潛奸主家女兒。而厥女父母。欲爲亂打。故果爲鳴鼓云。所犯。已不輕。而以此鳴鼓。情狀尤極痛駭。依 先朝受敎。嚴刑充軍。
정조 1년 · 강
命時囚文天絿照律。李潤慶放送。
정조 1년 · 목
因照律啓目也。○義禁府啓言。咸安前郡守李潤慶壬辰逋反各穀一百四十六石零。合新舊逋反各穀三萬一千七十六石零。泛稱遲晩。請議處。敎以。依已決折他囚。照律後。卽爲放送。草記。
정조 1년 · 목
國榮曰。前戶判及錦城尉。飭已施。宜有收敍之道矣。予曰。予欲下敎而未果矣。
정조 1년 · 강
命前判書鄭弘淳。前提調朴明源。敍用。
정조 1년 · 강
戶曹。以 永陵碑閣完畢。啓。
정조 1년 · 강
行召對于興政堂。參贊官徐有防。侍讀官朴在源。檢討官沈煥之。假注書李兢淵。史官林錫喆徐龍輔。
정조 1년 · 목
講史記評林。○予曰。冬至正使。旣已敍用。其令入侍。予曰。左右相入侍。予曰。纂輯册子。已盡正書乎。左議政金尙喆曰然矣。予曰。纂輯堂上。如有入來者。持册子。入侍。兵曹判書蔡濟恭江華留守金鍾秀進前。予曰。奉朝賀金致仁。入侍。尙喆曰。入侍坐次。奉朝賀。則宜以東爲上云。而臣意。則以西爲上似宜。故終未能決定矣。予曰。奉朝賀之見。似是矣。予曰。闡義昭鑑及文獻備考刊進時。箚子及箋文。前例考見乎。尙喆曰。文獻備考箋文。則時任爲班首。闡義昭鑑箚子。則原任爲班首矣。予曰。今亦依此例。箋文則左相爲班首。箚子則奉朝賀爲班首。好矣。予曰。錦城尉進前。予曰。無事往來乎。朴明源曰。幸賴王靈。無事往返矣。予曰。向以白綿紙事。罷職。故未卽相見矣。明源曰。臣不能檢飭。幾至生事。不勝惶悚矣。
정조 1년 · 목
敎曰。副提調。持加減心腎湯。入侍。○予曰。纂輯册子。明當陪進云耶。國榮曰然矣。予曰。明日親押後。將親受矣。國榮曰。親押處所。以何處爲之乎。予曰。當依前。以崇政殿月臺爲之矣。予曰。宗簿郞廳及奎章閣司卷。卽爲發牌。使之聽傳敎。予曰。明日親押後。明義錄。自纂輯廳陪進。 璿源譜略。自差備門陪往事。分付。
정조 1년 · 강
譜略奉安。命知委擧行。
정조 1년 · 목
宗簿寺啓言。 璿源譜略。刊印粧䌙矣。進上日子。今月二十九日爲吉云。本寺堂上郞廳校正官。俱儀仗陪進。崇政殿捧入。國朝御牒及 八高祖圖。王妃世譜。一體陪進。御賢還下後。鱗次奉安于五處 璿閣。敎以。旣建奎章閣。當爲奉安。譜略。明日內入。御覽後。本寺堂郞。具儀仗。與本閣堂郞。進詣奎章閣。奉安於 奉謨堂事。知委擧行。此後。依此定式遵行。奉安日子。以開月初推擇。令本閣草記。
정조 1년 · 강
金吾。以李潤慶削職。永勿敍用。放送。啓。
정조 1년 · 목
予曰。纂輯册子。果於昨夜。詳細見之否。國榮曰。盡爲見之矣。第臣有區區所懷。終不能泯黙者。將以文字仰達。予曰何事乎。國榮曰。纂輯册子已成。自此義理將大明於世。而竊念當日。 王大妃殿保護聖躬之盛德大恩。宜有辭於天下萬世。而尙不得揄揚其萬一。下將抑鬱情。以此陳疏矣。
정조 1년 · 강
詣崇政殿月臺。親押。
정조 1년 · 목
具白布袍。布裹翼善冠。布裹烏犀帶。乘輿。出興泰門。予曰。纂輯郞廳。亦於大臣進箚時。同爲入侍。予詣崇政殿月臺。親押訖。予曰。明義錄草本陪進時。時原任大臣。纂輯堂郞。同爲入侍。予曰。大臣箚子。入之。予命下批答。仍命兵曹判書蔡濟恭。讀奏訖。都承旨洪國榮進前曰。臣之平日所蘊。昨構一疏。欲明本心之萬一矣。予曰。上疏入之。仍命國榮讀之。涕泣嗚咽。不成聲。讀訖。涕泣而奏曰。當殿下孤危之日。諸賊煽動之狀。在朝諸臣。豈得詳知。而若非 王大妃殿。保護我殿下之德。則國家將無稅駕之所。而君臣亦不有今日矣。臣之一疏。雖未摹畵其萬一。而將臣疏本。下詢纂輯諸臣。弁諸卷首。以光 王大妃殿聖德。是臣區區之願也。左議政金尙喆曰。當時諸賊危逼之狀。臣等豈得詳知。而今見知申一疏。 王大妃殿保護我殿下之德。如彼其盛。非徒知申之言是從。實爲臣等之所宜請也。予曰。予豈不思。將有俟焉。今者。知申之疏。卿等之請。不可不從。與纂輯諸臣。議定後。入於別段。
정조 1년 · 강
御齋室。召見承旨洪國榮。
정조 1년 · 목
予曰。卿之疏辭。義理明正。旨意懇惻。俄見卿垂涕讀奏。予不覺感淚之無從矣。國榮曰。 慈殿聖德。建天地而不悖。質鬼神而無疑者也。明此義理然後。可以有辭於天下後世矣。
정조 1년 · 강
御齋室。召見左議政金尙喆。吏曹判書徐命善。
정조 1년 · 목
予曰。明義錄跋文中。 王大妃殿聖德。不可不詳載。而誰可使撰乎。尙喆曰。使金鍾秀製之。似好矣。予曰。使撰進也。
정조 1년 · 강
大臣聯箚。仍封進明義錄。賜批。奉朝賀金致仁。領敦寧金陽澤。左議政金尙喆。領府事李溵。右議政鄭存謙。
정조 1년 · 목
箚略曰。伏以。霜氷之漸。始於辨之不早。得失之患。終於無所不至。聖人之閱理甚熟。慮事常遠。故其爲言。深微痛切。信而有懲徵。可不鑑乎。嗚呼。惟我殿下。躬睿聖之姿。居正體之地。毓德春宮。垂二十年。宗社之屬托素定。臣民之愛戴普切。肆惟我 英宗聖祖。以大耋之齡。軫萬幾之重。監于故事。詔以代聽。堯倦舜攝。允協天人。以時則可。以名則正。而惟彼一種妖凶。爲鬼爲蜮。爲螮蝀。爲梟獍。謂聖候可諱。謂大策可沮。恃粵奧援之旣固。覬國柄之久竊。表裏煽動之跡。首尾和應之情。一綻於筵奏。再闖於章牘。當時國事。恩之凜然。嗚呼。我殿下。閱歷艱危。至於此極。而乃臣等。漠然不知。曾不能一效沐浴之義。愚迷稽緩。萬死而有餘罪矣。所賴一介宮僚。仗孤忠於賊熖熾張之際。翊聖躬於國勢岌嶪之日。眞可謂支厦之一木。擎天之隻手。而重臣一疏。又有以轉斡危機。贊成大計。使賊謀莫售。邦連回泰。此。前後凶徒。所以必欲甘心於一二臣。而剪除殺之計。日深日急。終自陷於劇逆大憝。而莫之逭者也。蓋自聽政以前。直至御極之後。端緖層生。情節畢露。釁起於擠軋異已。而惡至於讎視君父。罪始於交通宮禁。而禍幾於顚覆邦家。厚麟之姦旣折。則衛上之功益大。恒簡之款旣輸。則先事之忠益著。此誠忠逆之一大案。而義理之一大關也。今幸天道孔昭。國人齊討。加以鈇鉞。載之丹書。有耳目而具心腸者。孰不知此輩之爲亂爲逆。而惟其窩窟深暗。機謀陰秘。雖在廷諸臣。亦容有未能細悉而明知。而況疏遠之人乎。今若不發揮光明之義理。劈破凶邪之情狀。使如日月之懸。雷霆之震。則誠恐時日寢遠。聞見或訛。懲討之義漸晦。而翻覆之計復萌也。今此纂輯之命。蓋所以立君綱正人心。明逆順敍功罪。嚴其名分。峻其隄防。使世之爲臣者。曉然知天常之不可侮。王法之不可干。咸有以痛憤讎嫉於旣往。懲懼感化於方來。秋殺春生。一擧幷行。義之盡。仁之至也。臣等受命祗懼。夙夜編摩。先以尊賢閣日記。表諸卷首。以尊其體段。次以政院日記。序其月日。摭其事實。刪節其文字。以該其始終。參之金吾文案。以悉鞫情。間以朝廷疏啓。以見國論。每段之下。輒附論斷。以倣古史氏誅貶之義。編輯規模。一依闡義昭鑑。而凡例大義。悉稟睿裁。設局四朔。始告訖。書凡三編。臣等謹拜手稽監封進焉。批以。嗚呼。寡人之有今日。荷 先王天地之恩也。名雖祖孫。實則父子之敎。每一思惟。有淚被面。我 先王止慈之情。卿等之所共知也。而我 先王。以聖神之姿。享倦勤之齡。彼一種不逞之徒。敢欲滓穢於太淸。始以患得失之心。終至讎視貳君。角勝國家。寡人之不敢仰奏 先王者。以恐妨於靜攝也。 先王之未及俯燭奸情者。以常在於靜攝也。凶徒之交煽於內外者。亦以乘間於靜攝也。眇予寡人坐受其困之狀。已詳於內下日記。更不忍滋筆而宮省事秘。戚畹勢大。大臣不得知。公卿不得知。士庶人亦不得知。當其時。惟一介臣洪國榮。入而飮泣。出而沫血。誓不與此賊共生。保護予躬。逆折奸萌。惟臣鄭民始。焦心竭誠。矢死靡他。惟臣徐命善。尺疏叫閽。轉危爲安。此皆樹百世之綱常。明天下之義理。可以俟聖人而不惑者也。卿等。思欲明亂逆之原。請以書闡之。尊君父討亂賊之道。可謂備矣。嗚呼。大獄纔鋤。人心靡定。巨室就戮。國勢罔涯。在莒之義。解網之仁。宜乎兩行而不悖。卿等。亦毋以巨魁之已誅而弛心。斯編之已成而忽慮。噫。雨露霜雪。固是人君之造化。隄防義理。實爲臣子之常分。益堅乃心。永我邦家。深有望於卿等。
정조 1년 · 목
予曰。監察事。昨已處分。而身爲朝官。因其下隸之事。突入捕廳。詬辱大將。事極駭怪矣。國榮曰。其間事狀。臣姑未知。而監察。卽古之殿中御史也。予曰。監察之職。名以臺監。旣設署經之法。又作詞訟之窠。則當初設置之意。非不重也。而近因銓曹之不擇。以致職責之廢棄。欲爲修擧之政。宜有變通之道矣。
정조 1년 · 강
召見戶曹判書洪樂純于興政堂。
정조 1년 · 목
予曰。練祀後賞格謄錄。考見乎。樂純曰。戊寅年 孝昭殿練祀時。自內需司所入。布十五同。錢一千三百兩。壬寅年 徽寧殿小祥時。亦有。錢四千兩。木三十同入之之例矣。予曰。淑儀翁主郡主祭服。皆已磨鍊乎。樂純曰。昨因郞廳。始聞下敎矣。予謂樂純曰。各殿例。各有所屬之宮。而予之未及册封時。無所屬之宮。故自戶曹。劃給補役未矣。及予册封後。又劃明禮宮。爲所屬之宮。今則補役米。自在當罷中。而因爲 惠慶宮所用。予以孤露餘生。宜盡奉養之道。而 慈宮。則以國家經費之不足。還屬於本曹。以爲補用之地爲好爲敎。此雖由於慈宮軫念經費之盛意。而第 慈宮所用。本自不敷。其在奉養之道。惟當從厚。予意則姑爲勿罷。以爲 慈宮一時補用之需爲好。戶判之意何如。樂純曰。上敎至此。實爲欽仰矣。古人曰。養以天下。以殿下出天之孝。豈不思所以慰悅之道乎。
정조 1년 · 강
命龍洞宮移劃戶惠廳米。還屬該廳本曹。
정조 1년 · 목
戶曹判書洪樂純啓言。癸未以前。因傳敎。惠廳未一百五十石。戶曹米五十石。栘劃龍洞宮矣。今則事體。與前自別。請還屬該廳與本曹。從之。
정조 1년 · 목
敎曰。副提調。持加減心腎湯。入侍。○國榮曰。龍洞宮移劃米。還屬該廳該曹事。事面果是矣。予曰。俄出擧條。而此亦戶判得體之事也。
정조 1년 · 목
予曰。練事後賞格前例。使兵曹考入。其已考來乎。鎭衡曰。尙未考來矣。予曰。此等事。何若是遲滯乎。問于兵吏。知入。予曰。不必賞格前例。雖內入。謄錄有之。則便是賞格所下者。考入。鎭衡還奏曰。無賞格前例。而只有戊寅年三月十八日 孝昭殿祥祭時。有別啓下木十五同。錢一千三百兩內入之例云矣。予曰。如有錢木去處。則卽是賞格。而今旣有戊寅年別啓下謄錄。則何不卽爲考入乎。鎭衡還奏曰。兵曹書吏。初以爲賞格前例。本曹無可考之文字。而別啓下謄錄。則有之云矣。
정조 1년 · 강
命宮人祭服次。依受料數。入給。
정조 1년 · 목
敎曰。宮人祭服次。只令 大行大王殿 王大妃殿宮人磨鍊事。已有下敎。而受料宮人。只是一百四十云。衣次。依此數。入給。餘皆勿論。物種。亦依昨日該郞廳傳敎者爲之事。分付該曹。
정조 1년 · 강
命練祀後各樣賞典。依政院所下傳敎。爲之。
정조 1년 · 목
敎曰。在前賞格。只憑中使之口傳。事多疏忽。 孝明殿練事後。 陵 殿各樣賞典。竝依自政院所下之傳敎爲之事。分付。
정조 1년 · 강
命練事後各樣賞格次紬木布。入于廂庫。